KOMISIJOS REGLAMENTAS (ES) Nr. 94/2010
2010 m. vasario 3 d.
kuriuo nustatoma 2009-2010 prekybos metų papildoma nekvotinio cukraus eksporto kiekybinė norma
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 61 straipsnio pirmos pastraipos d punktą kartu su 4 straipsniu,
kadangi:
(1)
Pagal Reglamento (EB) Nr. 1234/2007 61 straipsnio pirmos pastraipos d punktą cukrus arba izogliukozė, pagaminti viršijant to reglamento 56 straipsnyje nurodytą kvotą, gali būti eksportuojami tik laikantis kiekybinės normos, kurią Komisija turi nustatyti atsižvelgdama į Sąjungos sudarytuose tarptautiniuose susitarimuose nustatytus įpareigojimus.
(2)
Išsamios nekvotiniam eksportui taikomos įgyvendinimo taisyklės, ypač tos, kurios susijusios su eksporto licencijų išdavimu, išdėstytos Komisijos reglamente (EB) Nr. 951/2006 (2). Tačiau kiekybinė norma turėtų būti nustatoma kiekvieniems prekybos metams, atsižvelgiant į eksporto rinkų galimybes.
(3)
Komisijos reglamentu (EB) Nr. 274/2009 (3) nustatyta 2009-2010 prekybos metų nekvotinio cukraus eksporto kiekybinė norma, t. y. 1 350 000 tonų. Eksporto licencijos paraiškose nurodytas kiekis tą normą greitai viršijo. Todėl Komisijos reglamentu (EB) Nr. 1106/2009 (4) nustatytas eksporto licencijų išdavimo procentinis dydis ir sustabdytas nekvotinio cukraus eksporto licencijos paraiškų teikimas. Nustatant 1 350 000 tonų normą ekonominės sąlygos buvo tokios, kad nebuvo galima atmesti galimybės, jog buvo laikoma, kad nekvotinio cukraus eksportas subsidijuojamas, nes vidutinė cukraus gamybos kaina Sąjungoje galėjo viršyti nekvotinio cukraus pardavimo eksporto rinkoje kainą. Todėl, esant tokioms aplinkybėms, nebuvo įmanoma padidinti eksportuoti skirto nekvotinio cukraus kiekio, nes jį padidinus būtų viršytos normos, dėl kurių Sąjunga įsipareigojo pirmiau minėtuose tarptautiniuose susitarimuose.
(4)
Cukraus sektoriaus ekonominės sąlygos nuo 2009 m. pradžios pasaulyje labai pasikeitė. 2010 m. sausio pradžioje baltojo cukraus pasaulio rinkos kainos Londono ateities sandorių rinkoje padidėjo daugiau nei dvigubai, t. y. iki maždaug 500 EUR už toną. Tuo pat metu Sąjungos cukraus rinkoje kainos sumažėjo proporcingai referencinei kainai.
(5)
Dabartinėmis ekonominėmis sąlygomis vidutinės cukrinių runkelių auginimo sąnaudos Sąjungoje yra mažesnės nei nekvotinių cukrinių runkelių pardavimo kaina. Be to, nekvotinio cukraus pardavimo kaina pasaulio rinkoje viršija vidutines cukraus gamybos sąnaudas Sąjungoje. Todėl tol, kol galioja šios sąlygos, negali būti laikoma, kad nekvotinio cukraus eksportas subsidijuojamas. Taigi eksportas viršijant Sąjungos eksporto subsidijų įsipareigojimus galėtų būti vykdomas nepažeidžiant įpareigojimų, tenkančių Sąjungai dėl narystės Pasaulio prekybos organizacijoje.
(6)
Remiantis naujausia informacija aišku, kad Sąjungoje bus pagamintas didelis nekvotinio cukraus kiekis, nes 2009 m. oro sąlygos buvo ypač palankios. Šiuo metu vertinama, kad šis kiekis sudarys apie 4 100 000 tonų. Atsižvelgiant į visas galimas šio cukraus realizavimo rinkas, ypač į pramoninio cukraus poreikį chemijos pramonėje, vertinama, kad eksportui dar liks ne mažiau kaip 500 000 tonų.
(7)
Atsižvelgiant į numatomą cukraus perteklių Sąjungoje 2009-2010 prekybos metais ir ypač dideles kainas pasaulio rinkoje, kurias lėmė šiuo metu susiklosčiusi labai sunki tiekimo padėtis, būtų geriau likusį Sąjungos cukraus perteklių eksportuoti, o ne perkelti jį į kitus prekybos metus. Jei būtų nustatyta papildoma 2009-2010 prekybos metų kiekybinė norma, Sąjungos cukraus gamintojai ir cukrinių runkelių augintojai galėtų pasinaudoti dabartinėmis palankiomis eksporto galimybėmis. Todėl papildoma kiekybinė norma turėtų būti nustatyta.
(8)
Šiuo metu vertinama, kad antroje 2010 m. pusėje cukraus kainos pasaulio rinkoje gali pradėti mažėti. Siekiant užtikrinti, kad papildomai eksportuojant nekvotinį cukrų nebūtų pažeisti Sąjungos eksporto subsidijų įsipareigojimai, tikslinga nustatyti, kad eksporto licencijos gali būti taikomos iki 2010 m. birželio 30 d., o eksporto licencijų galiojimo terminą sumažinti iki vieno mėnesio.
(9)
Cukraus eksportui iš Sąjungos į tam tikras artimas paskirties vietas ir trečiąsias valstybes, kuriose ES produktams taikoma lengvatinė importo tvarka, šiuo metu sudarytos ypač palankios konkurencinės sąlygos. Tam tikras artimas paskirties vietas reikėtų išbraukti iš reikalavimus atitinkančių paskirties vietų sąrašo atsižvelgiant į tai, kad nėra tinkamų savitarpio pagalbos priemonių, skirtų kovai su pažeidimais, ir siekiant sumažinti sukčiavimo riziką bei užkirsti kelią piktnaudžiavimui, susijusiam su nekvotinio cukraus grįžtamuoju importu arba pakartotiniu įvežimu į Sąjungą.
(10)
Bendro žemės ūkio rinkų organizavimo vadybos komitetas nepateikė nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Papildomos nekvotinio cukraus eksporto kiekybinės normos nustatymas
1. Nepažeidžiant reglamentų (EB) Nr. 274/2009 ir (EB) Nr. 1106/2009, papildomas 500 000 tonų nekvotinio baltojo cukraus, kurio KN kodas 1701 99, kiekis 2009-2010 prekybos metais gali būti eksportuojamas be grąžinamosios išmokos.
2. Eksportuoti laikantis 1 dalyje nustatytos kiekybinės normos leidžiama į visas paskirties vietas, išskyrus:
a)
trečiąsias valstybes: Andorą, Lichtenšteiną, Šventąjį Sostą (Vatikano Miesto Valstybę), San Mariną, Kroatiją, Bosniją ir Hercegoviną, Serbiją (5), Juodkalniją, Albaniją ir Buvusiąją Jugoslavijos Respubliką Makedoniją;
b)
valstybių narių teritorijas, nepriklausančias Sąjungos muitų teritorijai: Farerų salas, Grenlandiją, Helgolandą, Seutą, Melilją, Livinjo ir Campione d'Italia administracinius vienetus ir Kipro Respublikos teritorijos dalis, kurių Kipro Respublikos Vyriausybė faktiškai nekontroliuoja;
c)
Europos teritorijas, už kurių išorės santykius atsako kuri nors valstybė narė ir kurios nepriklauso Sąjungos muitų teritorijai, - Gibraltarą.
2 straipsnis
Eksporto licencijų galiojimas
Nukrypstant nuo Reglamento (EB) Nr. 951/2006 5 straipsnio, eksporto licencijos, išduotos dėl 1 straipsnio 1 dalyje nurodytos papildomos kiekybinės normos, galioja 30 dienų.
3 straipsnis
Eksporto licencijų išdavimo sustabdymas
Atitinkamai taikomi Reglamento (EB) Nr. 951/2006 7e ir 9 straipsniai.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Reglamentas nustoja galioti 2010 m. birželio 30 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. vasario 3 d.